Bleiburg

**Bleiburg** ([ˈblaɪbʊʁk], ) je gradić u Austriji koji se nalazi blizu južne granice države, u saveznoj državi Koruškoj. 

Naselje je dvojezična gradska općina sa 3.983 stanovnika (2025.) i sjedište okružnog suda u okrugu Völkermarkt u Koruškoj. Gradska općina nalazi se u dolini Jaun, u podnožju planine Petzen. Ime duguje nekadašnjem rudarstvu. Nedaleko od Bleiburga 1945. godine dogodio se Bleiburški masakr, koji je ovo mjesto i obližnje Loibaško polje učinio važnim mjestom sjećanja za Hrvate.

## Toponim
Ime Bleiburg zahvalje nekadašnjim rudniku olova (njem. *blei*).

## Historija
Od naseljavanja područja od strane karantanskih Slavena u 6. stoljeću i uspostave karantanske državne strukture u 7. stoljeću, područje oko Bleiburga usko je povezano sa slovenskom kulturnom historijom. Slovenski dijalekt koji se govori na tom području varijanta je "*podjunščine*" (jauntalski dijalekt).

Prvi put se Bleiburg spominje u dokumentima prije 1000. godine: biskup Albuin iz Brixena (umro oko 1005/07.), sin Hildegarde von Stein (fl. 910-985), koju su pripadnici oba naroda u Koruškoj slavili kao narodnu sveticu, darovao je svom bratu, grofu Aribu, imanje Liupicdorf, kasniji Bleiburg. Godine 1228. Bleiburg je prvi put dokumentiran kao "*[[Kastrum|castrum]] et [[Rimski forumi|forum]] Pliburch*".

U 13. stoljeću područje dolazi u posjed grofova Heunburških, zatim Pfannbergera, a od 1338. godine Auffensteinera. Zbog njihove pobune protiv Habsburgovaca, Bleiburg je 1368. opkoljen i opustošen. Nakon toga je prešao u ruke vladara. Ponovno izgrađen, dobiva status grada 1370., a pravo na održavanje sajma 1393. godine. To pravo i danas je pravna osnova za Bleiburški sajam (*Wiesenmarkt*), koji se održava svake godine. Godine 1473., 1476. i 1478. grad je teško stradao od napada Osmanlija, a sljedeće godine gradske zidine su obnovljene.

Godine 1739. veliki požar uništava grad. Godine 1864. Bleiburg je priključen željezničkoj pruzi Franzensfeste–Klagenfurt–Maribor. Godine 1880. Bleiburg je imao 1.121 stanovnika, od kojih su 934 (83 %) govorili njemački, a 171 (15 %) slovenski jezik.

Nakon završetka Prvoga svjetskog rata, 23. novembra 1918., južnoslavenske trupe ulaze u Bleiburg. Prema školskom ljetopisu Bleiburga, tada su svi njemački natpisi i nazivi ulica uklonjeni i zamijenjeni slovenskim. Bilo je i pljački i uhićenja. Tijekom Koruške borbe za obranu, Bleiburg je 5. maja 1919. oslobodila koruška vojska, ali je 29. maja ponovno okupiran od strane jugoslavenskih jedinica. Na plebiscitu koji je održan 10. oktobra 1920., prema Saint-Germainškom ugovoru, većinski njemački grad Bleiburg većinom je glasovao za Austriju, dok je većinski slovensko govorno zaleđe glasovalo za Kraljevinu SHS. Bleiburg je potom vraćen Austriji. Glavni trg preimenovan je u "*10. Oktober Platz*" (Trg 10. oktobra), u čast rezultata plebiscita koji je bio povoljan za Korušku. Budući da je Miješka dolina (Mežica) bez referenduma pripojena Jugoslaviji, Bleiburg je 1920. postao pogranični grad s posljedicama za lokalno gospodarstvo.

U međuratnom razdoblju došlo je do sve izraženije institucionalne i sustavne diskriminacije Slovenaca, koja je kulminirala nakon Anschlussa, a posebno nakon napada na Jugoslaviju. Svi slovenski klubovi i sama slovenska riječ bila je zabranjena, a korištenje slovenskog jezika kažnjavano. Tijekom Balkanskog pohoda njemačkog Wehrmachta 1941. već je bilo deportirano 60.000 Slovenaca iz okupirane Donje Štajerske. U aprilu 1942. provedene su i planirane deportacije Slovenaca iz Koruške, uključujući područje Bleiburga. To je dovelo do organiziranog oružanog otpora u južnoj Koruškoj i Karavankama, što je pridonijelo oslobođenju od nacističkog režima i ponovnoj uspostavi Austrije. Nakon završetka Drugoga svjetskog rata, jugoslavenski partizani počinili su Bleiburški pokolj u okolici općine. U maju 1945., britanske snage su u Bleiburgu predale tisuće hrvatskih domobrana, ustaških vojnika i slovenskih domobranaca Titovoj Jugoslaviji. Također su ubijeni brojni austrijski državljani – pripadnici njemačkih Korušana i slovenski govorećih osoba naklonjenih Njemačkoj iz Bleiburga i južne Koruške. Iako se o događajima u Bleiburgu istražuje još od 1945. godine, i dalje ne postoje službeni podaci o broju žrtava. Također, još nema potvrđenih podataka temeljenih na ekshumacijama. Brojevi koji se spominju u znanstvenim radovima temelje se uglavnom na izvorima koruške sigurnosne uprave, kriminalističkih istraga slovenske policije i nalazima slovenske vladine komisije za masovne grobnice.

Godine 1964. Bleiburg je priključen novoizgrađenoj Jauntalskoj željeznici koja grad povezuje s Lavantalskom prugom.

U samoj Austriji, gradić je postao poznat između 2005. i 2007. godine po borbi za postavljanje dvojezičnog, nemačko-slovenskog znaka na ulazu u Pliberk. Višegodišnja borba slovenske manjine je urodila plodom 2010. godine, nakon što je na osnovu odluke ustavnog suda, uprkos protivljenju lokalne austrijske desnice, stavljen dvojezični znak.

## Geografija
Područje općine nalazi se na Jaunskom polju južno od Drave (na jugoistoku Koruške) i graniči sa Slovenijom. Glavno naselje Bleiburg udaljeno je otprilike četiri kilometra od granice između Austrije i Slovenije.

### Administrativna podjela općine
Bleiburg je podijeljen na dvanaest katastarskih općina: Aich, Bleiburg, Grablach, Kömel, Moos, Oberloibach, Rinkenberg, St. Margarethen, Schattenberg, Unterloibach, Weißenstein i Woroujach.

Područje općine obuhvaća 23 naselja (u zagradama broj stanovnika na dan 1. januara 2025.):
* Aich (Dob) (138)
* Bleiburg (Pliberk) (1340)
* Dobrowa (Dobrova) (19)
* Draurain (Brege) (8)
* Ebersdorf (Drveša vas) (582)
* Einersdorf (Nonča vas) (279)
* Grablach (Grablje) (30)
* Kömmel (Komelj) (60)
* Kömmelgupf (Komeljski vrh) (16)
* Loibach (Libuče) (391)
* Lokowitzen (Lokovica) (5)
* Moos (Blato) (154)
* Replach (Replje) (62)
* Rinkenberg (Vogrče) (269)
* Rinkolach (Rinkole) (93)
* Ruttach (Rute) (33)
* St. Georgen (Šentjur) (28)
* St. Margarethen (Šmarjeta) (65)
* Schattenberg (Senčni Kraj) (18)
* Schilterndorf (Čirkovče) (137)
* Weißenstein (Belšak) (25)
* Wiederndorf (Vidra vas) (168)
* Woroujach (Borovje) (63)

## Povezano
* Blajburška predaja